Uuringu küsimustikule vastasid 561 õpilast. Üle poolte koolinoortest, kes uuringule vastasid, tõid välja, et kuulsid homovaenulikke kommentaare õpetajatelt ja koolitöötajatelt. Kuus noort kümnest on kuulnud sääraseid kommentaare ka teistelt õpilastelt. “See on nii gei”, “lesbar”, “pede” on sõnad, mida kasutatakse solvanguna, saamata ehk alati sõna õigest tähendusest arugi.

Eesti LGBT ühingu tegevjuht Kristel Rannaääre nentis, et homovaenulikke sõnu sõimuna kasutades ei tajuta üldiselt, kuidas võivad solvangud seksuaal- ja soovähemustele haiget teha. “Koolides räägitakse seksuaal- ja soovähemustest vähe, pealegi kritiseeritakse neid väheseid õppematerjale, mis erinevaid perekonna- ja suhtetüüpe käsitlevad,” nentis ta.

Koolis räägitakse erinevast armastusest pigem vähe, seda kinnitasid küsitlusele vastanud noored. Lisaks ei sekku koolitöötajad LGBT+ noorte kiusamisse igal korral. 61 protsenti vastanutest nentisid, et solvanguid kuulnud koolitöötajad ei sekkunud kunagi.

Koolitöötajate sekkumine oleneb aga kahest tegurist: teadlikkusest ning generatsioonide erinevusest. Eesti õpetajate keskmine vanus on kõrge ning nemad kasvasid üles teistsuguses maailmas, märkis Rannaääre. “Info seksuaal- ja soovähemuste kohta oli toona hoopis teistsugune,” lisas ta. “Muidugi mõne jaoks jääbki LGBT+ teema alati laetud küsimuseks, aga noortega töötades tuleb jääda professionaalseks,” selgitas Rannaääre. Ta töötab ka ise õpetajana.

Teema integreerimine koolitundidesse

Uuringule vastanud noored tõid mõned näited, kuidas õpetajad on seksuaal- ja soovähemustest rääkinud. “LGBT on haigus, mida tuleks ravida,” ütles üks õpetaja. “Õpetajad räägivad tihti tunniväliselt LGBT inimestest halvasti, kuidas nad on väärakad, rõvedad, perverdid,” tõi õpilane teiste õpetajate kohta näiteid. „Mulle meenub seik põhikoolist, kus minu inglise keele õpetaja kulutas tervelt 45 minutit sellele, et kritiseerida geiparaade. Lisaks ei meeldinud talle kooseluseadus ning ta rääkis tervele klassile, kuidas abielu peaks ikka ainult mehe ja naise vahel olema,” kirjeldas veel üks noor õpetaja suhtumist.